Lukuaika noin 3 min

Henkilöiden ajokorttitietoja voi nyt hakea liikenteen turvallisuusvirasto Trafin palvelusta kuka tahansa. Hakua voi käyttää selvittämään onko jollakin tietyllä henkilöllä voimassa oleva ajo-oikeus. Asiasta kertoo Tekniikka & Talous.

(Katso lisäys palvelun menemisestä jäähylle jutun lopussa)

Palvelu oli aiemmin maksullinen, mutta taksilain uudistuksen myötä haku tuli heinäkuun alussa maksuttomaksi, eikä hakuun tarvita välttämättä henkilötunnusta.

Haun palauttamissa kuljettajatiedoissa näkyvät ajo-oikeuksien lisäksi henkilö- ja tavaraliikenneammattilaisten tarvitsemat ammattipätevyyskortit ja jatkokoulutukset, johon henkilö on osallistunut.

Palvelu perustuu lakiin liikenteen palveluista, jota täsmennettiin 1. heinäkuuta.

"Liikenneasioiden tiedot ovat lähtökohtaisesti julkisia. Kun taksiliikenne on monipuolistunut, kaikilla pitää olla mahdollisuus tarkastaa kuljettajan ajo-oikeus", Trafin tieto- ja tilastopalveluiden yksikönpäällikkö Hannu Parkkisenniemi kertoo.

Nopeimmin haku onnistuu henkilötunnuksen avulla. Mikäli henkilötunnusta ei ole käytettävissä, tietoja voidaan hakea nimen ja paikkakunnan avulla.

Mikäli osumia on useampia, käyttöliittymä näyttää haettujen henkilöiden syntymävuodet ja pyytää valitsemaan niistä oikean henkilön. Mikäli nimikaimoja on samalla paikkakunnalla liikaa, palvelu pyytää lisätietoja. Tarkentavina tietoina voi lisätä toisen ja mahdollisesti kolmannenkin etunimen sekä syntymäajan.

Kun oikea henkilö on löytynyt, se näyttää voimassa olevien ajo-oikeuksien alkamispäivämäärät ja nykyisen ajokorttiluokan.

Haku näyttää myös, mikäli henkilöllä ei ole voimassa olevia ajo-oikeuksia, mutta ei syytä, miksi ajo-oikeutta ei ole. Tulosteesta ei kuitenkaan näy esimerkiksi viimeaikaiset liikennerikkomukset tai jos kuljettaja on ollut välillä ilman ajo-oikeutta.

Hakuja voi tehdä vain yksi henkilö kerrallaan. Käyttöliittymään on syötettävä varmistusruudussa näkyvä, vaihtuva numerosarja ennen kuin haku etenee.

Tarkempia tietoja yksityinen henkilö pystyy hakemaan vain itsestään. Se edellyttää palveluun kirjautumista. Palvelusta voi tulostaa ajokorttiotteen, jossa näkyvät myös lähiaikoina tehdyt liikennerikkomukset. Liikennerikkomuksista osa säilyy viisi vuotta, osa 10 vuotta.

Tietojen luovutus perustuu 1.7.2018 tehtyyn rekisterien yhdistämiseen, jolloin Trafin ylläpitämät rekisterit yhdistettiin Liikenneasioiden rekisteriksi. Yksityiset henkilöt ja yritykset voivat hakea julkisia tietoja tästä rekisteristä.

Trafin julkisten kuljettajatietojen haku löytyy tästä osoitteesta. Sivusto on melko hidas, mikä saattaa kertoa palvelun suuresta suosiosta.

Lisäys 9.12.: Sunnuntaina Trafi kertoi sulkeneensa palvelun toistaiseksi.

”Palvelu on suljettu tilapäisesti huoltotöiden vuoksi. Pyrimme avaamaan palvelun uudestaan mahdollisimman pian”, Trafin sivuilla sanotaan.

"Trafi suhtautuu tietosuojaan ja tietoturvaan erittäin vakavasti ja käy läpi kuljettajatiedot-palvelusta tulleet palautteet. Selvitystyön ajan palvelu on poissa käytöstä. Trafin kuljettajatiedot-palvelusta saatavat tiedot kuuluvat laissa julkiseksi määritellyiksi tiedoiksi ja niiden luovutus perustuu yksilöiden oikeuteen varmistaa liikenteessä olevien henkilöiden ajo-oikeus. Turvakiellollisten tietoja ei näytetä. Tietosuoja ja tietoturva ovat lähtökohtia kaikkien palveluiden kehittämiselle ja ylläpidolle”, Trafi sanoo tiedoteessaan..

”Palvelun antamista tiedoista ja tietojen julkisuudesta on tullut Trafille kyselyjä. Ymmärrämme huolen ja siksi käymme läpi saamamme palautteen. Palvelussa näytetään kaikkien suomalaisen ajokortin omaavien henkilöiden julkiset tiedot. Kyse on julkisesta viranomaisrekisteristä, joten perinteiset markkinointi- tai yhteystietojen luovutuskiellot eivät estä tietojen näkymistä tässä palvelussa. Turvakiellon alaisia tietoja ei näytetä”, sanoo Trafin toimialajohtaja Janne Huhtamäki.